
I. Hyrje

Komisioni për Ekonominë, Punësimin dhe Financat, në cilësinë e komisionit përgjegjës, në mbledhjen e datës 28.10.2025, mori në shqyrtim projektligjin “Për ratifikimin e marrëveshjes së huas, ndërmjet Republikës së Shqipërisë dhe Bankës Ndërkombëtare për Rindërtim dhe Zhvillim, për financimin e programit “Aftësia ripërtëritëse dhe zhvillimi i gjelbër - hua e dytë për politikat e zhvillimit”, të propozuar nga Këshilli i Ministrave, bazuar në nenet 32-38 të Rregullores së Kuvendit.

Për shqyrtimin e këtij projektligji u caktua relator Znj. Antoneta Dhima.  

Në mbledhjet e Komisionit për të prezantuar projektligjin ishin të pranishëm:
Nga Ministria e e Financave:  Z. Endrit Yzeiraj, Zëvendëministër  dhe stafi mbështetës i tij.


II. Baza ligjore Kushtetuese dhe ligjore

1. Baza kushtetuese dhe ligjore e projektligjit.

Projektligji i paraqitur për shqyrtim është propozuar nga Këshilli i Ministrave, bazuar në përcaktimet e nenit 81, pika 1 dhe 100, të Kushtetutës së Republikës së Shqipërisë dhe të nenit 17, të ligjit nr.43/2016, “Për marrëveshjet ndërkombëtare në Republikën e Shqipërisë”.
-	Nga ana juridike procedurale, projektligji i nënshtrohet procedurave të parashikuara në nenet 78, 83 pika 1, dhe 121, pika 1, shkronja “ç”, të Kushtetutës.

· Në aspektin juridik formal-procedural, akti shoqërohet me relacionin përkatës, sipas kërkesave të nenit 68, pika 2 të Rregullores së Kuvendit. 

1. Vlerësimi i kushtetutshmërisë dhe ligjshmërisë, harmonizimi me legjislacionin në fuqi vendas e ndërkombëtar
- 	Në aspektin kushtetues, projektligji respekton plotësisht kërkesat kushtetuese për ratifikimin e marrëveshjeve ndërkombëtare. Neni 121, pika 1, shkronja "ç", i Kushtetutës parashikon shprehimisht që Kuvendi ratifikon marrëveshjet që krijojnë detyrime financiare për shtetin. Ky karakter financiar e bën patjetër të nevojshëm ratifikimin parlamentar. Projektligji respekton gjithashtu nenin 78 të Kushtetutës për sa i përket procedurës së iniciativës ligjore, duke qenë propozuar nga Këshilli i Ministrave, organ që ka kompetencë kushtetuese për të ushtruar të drejtën e iniciativës ligjore. Forma dhe përmbajtja e projektligjit janë në harmoni me standardet kushtetuese, duke përcaktuar qartë objektivin e ratifikimit dhe duke bërë të qartë se teksti i marrëveshjes që i bashkëlidhet projektligjit përbën pjesë integrale të tij.
· Në vlerësimin e aspektit ligjor, projektligji është në përputhje të plotë me legjislacionin në fuqi nacional. Ligji nr.43/2016, "Për marrëveshjet ndërkombëtare në Republikën e Shqipërisë", përbën kornizën ligjore të përgjithshme që rregullon procedurën e negocimit, nënshkrimit, ratifikimit dhe zbatimit të marrëveshjeve ndërkombëtare. 

· Në aspektin e së drejtës ndërkombëtare: marrëveshja e huas përputhet me parimet dhe standardet e së drejtës ndërkombëtare publike që rregullojnë marrëdhëniet ndërmjet shteteve dhe organizatave ndërkombëtare financiare. Marrëveshja respekton gjithashtu parime themelore të së drejtës ndërkombëtare, siç janë parimi i barazisë sovrane të shteteve dhe parimi i bashkëpunimit ndërkombëtar për zhvillim të qëndrueshëm.

Për sa më sipër, konkludojmë se projektligji është në përputhje me Kushtetutën dhe legjislacionin e zbatueshëm në fuqi.


III. Qëllimi, objektivat, risite dhe përmbajtja e projektligjit.

Qëllimi i projektligjit:

Projektligji synon ratifikimin e marrëveshjes së huasë të nënshkruar ndërmjet Republikës së Shqipërisë dhe Bankës Ndërkombëtare për Rindërtim dhe Zhvillim, që mundëson akordimin e një kredie në vlerën 113.6 milionë euro për mbështetjen e programit të reformave "Aftësia Ripërtëritëse dhe Zhvillimi i Gjelbër - Hua e Dytë për Politikat e Zhvillimit".
Objektivi qendror i programit është forcimi i qëndrueshmërisë fiskale të vendit dhe rritja e aftësisë së ekonomisë shqiptare për t'iu përgjigjur goditjeve të jashtme, duke përfshirë ato klimatike. Kjo arrihet nëpërmjet reformave strukturore që zgjerojnë bazën e të ardhurave buxhetore, diversifikojnë burimet e energjisë drejt alternativave të rinovueshme dhe forcojnë kuadrin rregullator mjedisor. Programi mbështet gjithashtu përgatitjen institucionale të Shqipërisë për integrim në Bashkimin Evropian, duke harmonizuar legjislacionin nacional me acquis communautaire në fushat e menaxhimit fiskal, energjisë dhe mjedisit.
Marrëveshja disbursohet bazuar në vlerësimin pozitiv të Bankës Botërore për performancën makroekonomike të vendit tonë, i cili ka arritur rritje ekonomike prej 3.9 përqind në vitet 2023-2024, suficit parësor prej 0.7 përqind të PBB-së dhe reduktim të borxhit publik nga 74.1 përqind në vitin 2021 në 55.5 përqind të PBB-së në vitin 2024. Financimi ndërlidhet me zbatimin e dhjetë veprimeve konkrete reforme që Shqipëria ka ndërmarrë tashmë gjatë viteve 2023-2024.
Programi strukturohet në tre shtylla kryesore që përfshijnë reforma të ndërlidhura në sektorët fiskal, energjetik dhe mjedisor.
Shtylla e parë fokusohet në forcimin e aftësisë ripërtëritëse të sektorit qeveritar dhe familjeve përmes katër reformave themelore. 
· Reforma e parë ka zgjeruar bazën tatimore duke integruar në sistemin tatimor veprimtari ekonomike që më parë ishin të paformalizuara, veçanërisht në sektorin e turizmit ku janë përfshirë qiratë afatshkurtra. Kjo është arritur nëpërmjet akteve nënligjore për zbatimin e Ligjit të ri "Për tatimin mbi të ardhurat" dhe ndryshimeve në Ligjin për Turizmin. 
· Reforma e dytë ka forcuar monitorimin e rreziqeve fiskale përmes ndryshimeve në Ligjin "Për auditimin", që rrisin transparencën dhe sigurojnë që subjektet me interes publik auditohen vetëm nga firma profesionale auditimi. 
· Reforma e tretë ka integruar për herë të parë treguesit e performancës klimatike në Programin Buxhetor Afatmesëm, duke bërë që konsideratat mjedisore të jenë pjesë e planifikimit fiskal. 
· Reforma e katërt ka përmirësuar standardet e shërbimeve sociale përmes krijimit të Fondit Social në nivel bashkie dhe miratimit të metodologjisë së financimit të këtyre shërbimeve.
Shtylla e dytë merret me forcimin e kuadrit për tregun e energjisë dhe përshkallëzimin e energjisë së rinovueshme. 
Reforma kryesore ka qenë krijimi i operatorit të energjisë së rinovueshme dhe vendosja e rregullave të funksionimit, duke përfshirë mekanizmin e Kontratës për Diferencë që u mundëson investitorëve të stabilizojnë të ardhurat nga projektet e energjisë së rinovueshme. Janë miratuar skema mbështetëse financiare për prodhuesit privatë që investojnë në energji diellore dhe të erës, si dhe për familjet që përdorin burime të rinovueshme për ngrohje dhe ftohje. Është rregulluar tregu i organizuar i shitjes me shumicë të energjisë nëpërmjet Bursës Shqiptare të Energjisë, duke krijuar transparencë në formimin e çmimeve. Gjithashtu, janë vendosur standarde të detyrueshme efiçence energjetike për të gjitha prokurimet publike, që sigurojnë që investimet shtetërore kontribuojnë në reduktimin e konsumit të energjisë.
Shtylla e tretë adreson mbrojtjen e mjedisit dhe reduktimin e gjurmës së karbonit përmes tre reformave specifike. 
· Së pari, është hartuar Ligji "Për përgjegjësinë e zgjeruar të prodhuesit" që vendos përgjegjësinë e subjekteve prodhuese për menaxhimin e mbetjeve që gjenerojnë produktet e tyre, duke promovuar ekonominë rrethore. 
· Së dyti, është futur tatimi progresiv mbi karbonin për qymyrin, që krijon incentiva ekonomike për kalimin drejt burimeve më të pastra të energjisë. 
· Së treti, është vendosur kuadri i plotë rregullator për gazet e fluoruara serë, duke përfshirë sistemin e kuotave për import-eksport, liçencimin e operatorëve dhe kërkesat për trajnim dhe certifikim profesional. Ky kuadër zbaton detyrimet e Shqipërisë sipas Protokollit të Montrealit dhe Ndryshimit të Kigalit dhe harmoniz on legjislacionin me rregulloret evropiane.
Përmbajtja e projektligjit
Projektligji përbëhet nga dy nene:
Neni 1: Përcakton objektin kryesor të ligjit, domethënë ratifikimin e marrëveshjes së huas ndërmjet Republikës së Shqipërisë dhe Bankës Ndërkombëtare për Rindërtim dhe Zhvillim (Banka Botërore), për financimin e programit "Aftësia ripërtëritëse dhe zhvillimi i gjelbër - hua e dytë për politikat e zhvillimit". Ky nen përcakton gjithashtu se teksti i marrëveshjes, i cili i bashkëlidhet ligjit, është pjesë përbërëse e tij. Kjo do të thotë se dispozitat e marrëveshjes kanë të njëjtën fuqi juridike si vetë ligji dhe do të zbatohen drejtpërdrejt në sistemin juridik shqiptar.
Neni 2: Përcakton hyrjen në fuqi të ligjit, duke parashikuar se ai hyn në fuqi 15 ditë pas botimit në Fletoren Zyrtare. Ky afat mundëson publikimin dhe njoftimin e gjithë subjekteve të interesuara për dispozitat e reja ligjore.
Marrëveshja e Huasë: Marrëveshja e huas, e cila është pjesë integrale e projektligjit, përmban 6 nene kryesore dhe 2 skedule të strukturuara si më poshtë:
NENI I - Kushte të përgjithshme; Përkufizime: Përcakton se Kushtet e Përgjithshme të Bankës Botërore zbatohen dhe janë pjesë përbërëse e marrëveshjes si dhe kuptimet e termave me shkronjë të madhe që përdoren në marrëveshje
NENI II – Huaj: Përcakton kushtet financiare të huas: Shuma: 113,600,000 Euro (njëqind e trembëdhjetë milionë e gjashtëqind mijë Euro); Tarifa Paraprake: 0.25% e shumës së huas (284,000 Euro); Detyrimi i Angazhimit: 0.25% në vit mbi bilancin e huas së patërhequr; Norma e Interesit: Norma e Referencës plus Diferenca e Ndryshueshme; Datat e Pagesës: 1 mars dhe 1 shtator të çdo viti; Shlyerja e Principalit: Në përputhje me Skedulin 2, me këste të barabarta duke filluar nga 1 mars 2030 deri më 1 shtator 2042.
NENI III – Programi: Përcakton angazhimin e Shqipërisë për zbatimin e programit: Deklarohet angazhimi ndaj programit dhe zbatimit të tij, parashikohet shkëmbimi i pikëpamjeve me Bankën për kuadrin e politikave makroekonomike dhe progresin në zbatim, kërkohet raportimi për progresin e arritur dhe çdo situatë që mund të ketë ndikim në objektivat e programit
NENI IV - Mjetet ligjore të Bankës.  Rasti Shtesë i Pezullimit: Kur krijohet situatë që e bën të pamundur zbatimin e programit; Rasti Shtesë i Përshpejtimit: Kur rasti i pezullimit vërtetohet dhe vijon për 60 ditë pas njoftimit
NENI V - Efektiviteti; Përfundimi: Kushti Shtesë i Efektivitetit: Banka duhet të jetë e bindur me progresin në zbatimin e programit dhe me përshtatshmërinë e kuadrit makroekonomik; Afati i Efektivitetit: 120 ditë pas datës së nënshkrimit; Data e Mbylljes: 31 dhjetor 2026
NENI VI - Përfaqësimi; 
SKEDULI 1 - Veprimet e Programit
Programi mbështetet në tre shtylla kryesore me 10 veprime të ndërmarra:
Shtylla 1: Forcimi i aftësisë ripërtëritëse të sektorit qeveritar dhe familjeve
1. Zgjerimi i bazës tatimore - Miratimi i akteve nënligjore për tatimin mbi të ardhurat, duke përfshirë zgjerimin e përkufizimit të veprimtarisë së biznesit të turizmit (qiratë afatshkurtra)
2. Monitorimi i rreziqeve fiskale - Ndryshime në Ligjin për Auditimin për rritjen e transparencës, forcimin e rolit të komisioneve të auditimit dhe garantimin që njësitë me interes publik auditohen nga firma e jo nga auditues individualë
3. Përafrimi i politikave buxhetore me ndryshimet klimatike - Përfshirja e treguesve të performancës lidhur me klimën në Programin Buxhetor Afatmesëm
4. Përmirësimi i shërbimeve të kujdesit social - Krijimi i mekanizmave për funksionimin e Fondit Social në nivel bashkie dhe miratimi i metodologjisë për financimin e shërbimeve sociale
Shtylla 2: Forcimi i kuadrit për tregun e energjisë dhe përshkallëzimi i energjisë së rinovueshme
5. Zgjerimi i furnizimit me energji të rinovueshme - Vendosja e operatorit të energjisë së rinovueshme, mbështetja financiare për përdorimin e burimeve të rinovueshme në ngrohje/ftohje, rritja e investimeve private në energji diellore dhe të erës, rregullimi i kapacitetit për vetë-prodhuesit
6. Nxitja e Tregut të Organizuar të Shitjes me Shumicë - Lehtësimi i rregullimit të tregut të tregtimit të energjisë nëpërmjet ALPEX (Bursa Shqiptare e Energjisë)
7. Rritja e efiçencës së energjisë në sektorin publik - Miratimi i ligjeve që garantojnë zbatimin e standardeve të efiçencës së energjisë në të gjitha procedurat e prokurimit publik
Shtylla 3: Mbrojtja e mjedisit dhe reduktimi i gjurmës së karbonit
8. Reduktimi i degradimit mjedisor - Ligji për përgjegjësinë e zgjeruar të prodhuesit, ku prodhuesit janë përgjegjës për menaxhimin e mbetjeve të veçanta
9. Reduktimi i shkarkimeve të gazrave serrë - Rritje me faza të tatimit të karbonit për qymyrin
10. Pakësimi i shkarkimeve të gazrave të fluorifikuar serrë - Krijimi i sistemit të kuotave për importuesit/eksportuesit, zbatimi i dokumentacionit të liçencimit dhe kërkesave për trajnim e certifikim
SKEDULI 2 - Planifikimi i Shlyerjes
Shlyerja e principalit të huas do të bëhet sipas kësteve të barabarta:
· 3.85% në çdo datë 1 mars dhe 1 shtator, duke filluar nga 1 mars 2030 deri më 1 mars 2042
· 3.75% më 1 shtator 2042 (kësti i fundit)

 VI. Ndikimi në kuadër të objektivave të zhvillimit të qëndrueshëm (Agenda 2030)
Në kuadër të angazhimit të Qeverisë Shqiptare për realizimin e Objektivave për Zhvillim të Qëndrueshëm (Axhenda 2030), vlerësohet se projektligji kontribuon në arritjen e disa objektivave kyç, konkretisht si më poshtë vijon:
OZHQ 1 – Asnjë varfëri. Projektligji kontribuon në reduktimin e varfërisë përmes forcimit të aftësisë ripërtëritëse të sektorit qeveritar dhe familjeve. Zgjerimi i bazës tatimore dhe përmirësimi i shërbimeve të kujdesit social krijojnë kushte për mbrojtje sociale më të mirë dhe akses më të madh në burime ekonomike për familjet në nevojë. Krijimi i Fondit Social në nivel bashkie dhe financimi i shërbimeve sociale adresojnë drejtpërdrejt nevojat e grupeve vulnerabël.
OZHQ 7 – Energji e pastër dhe e arritshme. Projektligji kontribuon drejtpërdrejt në këtë objektiv përmes zgjerimit dhe diversifikimit të furnizimit me energji të rinovueshme. Vendosja e operatorit të energjisë së rinovueshme, mbështetja financiare për përdorimin e burimeve të rinovueshme në sektorin e ngrohjes dhe ftohjes, si dhe nxitja e investimeve private në energji diellore dhe të erës, sigurojnë akses në energji të pastër, të besueshme dhe moderne për të gjithë.
OZHQ 8 – Punë dinjitoze dhe rritje ekonomike. Projektligji mbështet rritjen ekonomike të qëndrueshme përmes përmirësimit të kuadrit fiskal dhe zgjerimit të bazës tatimore, duke krijuar kushte më të mira për zhvillimin e biznesit. Forcimi i transparencës dhe llogaridhënies në auditimin e njësive me interes publik kontribuon në krijimin e një mjedisi ekonomik më të shëndetshëm dhe të qëndrueshëm.
OZHQ 11 – Qytete dhe komunitete të qëndrueshme. Projektligji kontribuon në krijimin e qyteteve dhe komuniteteve të qëndrueshme përmes masave për rritjen e efiçencës së energjisë në sektorin publik dhe zbatimit të standardeve të efiçencës së energjisë në të gjitha procedurat e prokurimit publik. Këto masa sigurojnë infrastrukturë publike më të qëndrueshme dhe reduktojnë ndikimin mjedisor të zhvillimit urban.
OZHQ 12 – Konsum dhe prodhim të përgjegjshëm. Projektligji kontribuon drejtpërdrejt në këtë objektiv përmes Ligjit për përgjegjësinë e zgjeruar të prodhuesit, i cili përcakton se prodhuesit e rrjedhave të veçanta të mbetjeve janë përgjegjës për menaxhimin e atyre mbetjeve. Kjo qasje promovon ekonominë rrethore dhe reduktimin e mbetjeve, duke adresuar modelet e prodhimit dhe konsumit të paqëndrueshëm.
OZHQ 13 – Veprim për klimën. Projektligji ka ndikim të konsiderueshëm në luftën kundër ndryshimeve klimatike përmes disa masave:
· Përfshirja e treguesve të performancës lidhur me klimën në Programin Buxhetor Afatmesëm, duke përafruar politikat buxhetore me synimet për ndryshimet klimatike
· Rritja me faza të tatimit të karbonit për qymyrin, duke reduktuar shkarkesat e gazrave serrë
· Zbatimi i masave për pakësimin e shkarkimeve të gazrave të fluorifikuar serrë (gazet F) përmes sistemit të kuotave dhe kërkesave për certifikim
OZHQ 17 – Partneritete për objektivat. Projektligji përfaqëson një partneritet strategjik ndërmjet Republikës së Shqipërisë dhe Bankës Ndërkombëtare për Rindërtim dhe Zhvillim (Banka Botërore), duke demonstruar bashkëpunimin ndërkombëtar për arritjen e objektivave të zhvillimit të qëndrueshëm. Financimi prej 113.6 milionë Euro mbështet zbatimin e reformave strukturore që kontribuojnë në zhvillimin e qëndrueshëm kombëtar dhe rajonal.

VII. Institucionet dhe organet që ngarkohen me zbatimin e projekligjit

Për zbatimin e marrëveshjes ngarkohet Ministria e Financave.

VIII. Efektet financiare të projektligjit
Huaja që do të akordohet nga Banka Ndërkombëtare për Rindërtim dhe Zhvillim ka termat e mëposhtëm:

· Shuma e huasë është në masën: 113.6 milionë euro; Interesi: bazuar në normën e referencës + marzh të ndryshueshëm;
· Tarifa Paraprake (Front- end) është një e katërta e një pikë përqindjeje (0,25%) e shumës së Huasë.   
· Komisioni i Angazhimit është një e katërta e një pikë përqindjeje (0,25%) në vit mbi Bilancin e Huasë së Patërhequr, pra që përllogaritet mbi vlerën e padisbursuar të huas;
· Norma e interesit është Norma e Referencës plus Diferenca e Ndryshueshme ose norma që mund të zbatohet pas Këmbimit;. 
· Datat e pagesës janë 1 mars dhe 1 shtator të çdo viti. 
· Maturimi: 	17 vjet, duke përfshirë periudhën prej 5 vitesh pa pagesë principali.


 IX. Shqyrtimi në komision

Përfaqësuesi i Qeverinë, shpjegoi përpara komisionit se projektligji konsiston në miratimin e nje marrëveshje huaje e dhënë nga Banka për Rindërtim dhe Zhvillim pjesë e grupit të Bankës Botërore dhe është një kredi për mbështetjen buxhetore, pra është një kredi që shkon në Buxhetin e Shtetit për tu përdorur për të gjitha qëllimet që përdoret edhe buxheti, dhe është një kredi që është alokuar për shkak të përmbushjes së një sërë reformave që kanë ndodhur paraprakisht. 
Kredia është në shumën 13.6 milion euro, me norma interesi shumë të favorshme EURIBOR plus 0.7% aktualisht cfarë do e bënte normën në treg më pak se 3 % duke patur parasysh se Eurobondi I fundit ka patur një normë interesi prej 5% tregon që kjo ësht ënjë normë interesi mjaft e favorshme. 
Periudha e maturitetit është 17 vjet dhe periudha e pagesës së principalit fillon mbas 5 vjetësh. Pra kemi të bëjmë me terma ekonomike dhe financiare mjaftë të favorshme. 
Ashtu sic thekson edhe Banka Botërore arsyeja pse kredia është dhënë është për shkak të një mjedisi makroekonomik mjaft të favorshëm element këto që e bejnë Shqipërinë një kreditor të besueshëm dhe të sigurtë për hua të këtij lloji. Kredia disbursohet për shkak të përmbushjes së një sërë reformash që përmblidhen shkurtimisht në 3 fusha.
Fusha e parë është forcimi I aftësisë ripërtëritëse të sektorit qeveritar dhe të familjes, fusha e dytë ka të bëjë me përmbushjen e një sërë aktesh ligjore dhe nënligjore në fushën e energjisë së rinovueshme dhe fusha e trete ka të bëjë me përmbushjen e detyrimit për miratimin e një sërë aktesh ligjore dhe nënligjore në fushën e mjedisit dhe reduktimit të gjurmës së karbonit.
Të gjitha këto akte ligjore e nënligjore janë miratuar tashmë nga Qeveria dje Kuvendi dhe për shkak të përmbushjes së këtyre kushteve Banka Botërore I disburson shtetit Shqiptar një kredi prej 113.6 milion euro me kushte shumë të favorshme. Pra në vetvete kredia është një shenjë besimi për reformat e përmbushura deri tani.
Relatorja e komisionit pasi theksoi qëllimin e projektligjit, evidentoi  huaja në shumën 113.6 milionë euro ka terma të favorshme që sigurojnë menaxhueshmërinë fiskale. Norma e interesit është e ndryshueshmë, bazuar në EURIBOR plus një marzh që aktualisht vlerësohet rreth 3.5 përqind. Tarifa paraprake është 0.25 përqind e shumës së huas, ndërsa detyrimi i angazhimit është gjithashtu 0.25 përqind vjetor mbi pjesën e patërhequr të huas. Periudha e maturimit është shtatëmbëdhjetë vjet, duke përfshirë pesë vjet periudhë grace pa pagesë principali. Shlyerja e principalit fillon në mars 2030 dhe përfundon në shtator 2042, me këste gjysmëvjetore prej 3.85 përqind secila. 
Risitë dhe rëndësia strategjike
Programi sjell disa risi institucionale dhe ligjore me rëndësi strategjike. Integrimi i treguesve klimatikë në planifikimin buxhetor përbën një hap të rëndësishëm në mënyrën se si shteti Shqiptar menaxhon financat publike, duke vendosur qëndrueshmërinë mjedisore në qendër të vendimmarrjes fiskale. Krijimi i operatorit të energjisë së rinovueshme dhe futja e Kontratës për Diferencë krijojnë një kuadër institucional modern për zhvillimin e tregut të energjisë së pastër. Zbatimi i kuadrit rregullator për gazet fluoruara përfaqëson përputhjen e plotë me standardet ndërkombëtare mjedisore. Zgjerimi i bazës tatimore në sektorin e turizmit formalizon një segment të rëndësishëm të ekonomisë që kontribuon gjithnjë e më shumë në të ardhurat kombëtare.
Nga pikëpamja e integrimit evropian, programi kontribuon drejtpërdrejt në harmonizimin me direktiva dhe rregullore të rëndësishme të Bashkimit Evropian në fushat e energjisë, efiçencës energjetike, auditimit, menaxhimit të mbetjeve dhe ndryshimeve klimatike. Reformat në këto fusha janë thelbësore për përparimin e Shqipërisë në procesin negociues të anëtarësimit, veçanërisht në kapitujt që lidhen me energjinë, mjedisin dhe kontrollin financiar.
Ndikimi i pritshëm
Ndikimi ekonomik manifestohet në rritjen e të ardhurave fiskale, që krijon hapësirë për investime publike pa rritur normat tatimore. Diversifikimi i burimeve të energjisë redukton varësinë nga importet dhe përmirëson sigurinë energjetike. Përmirësimi i efiçencës energjetike zvogëlon kostot operacionale të sektorit publik dhe rrit konkurueshmërinë e ekonomisë. Ndikimi social përfshin përmirësimin e shërbimeve të kujdesit social, uljen e kostos së energjisë për familjet dhe kontributin në reduktimin e varfërisë përmes rritjes ekonomike. Ndikimi mjedisor materializohet në reduktimin e emetimeve të gazrave serë, përmirësimin e cilësisë së ajrit, menaxhimin më të mirë të mbetjeve dhe mbrojtjen e mjedisit natyror që është thelbësor për sektorin e turizmit.
Anëtarët e komisionit drejtuan disa pyetje për përfaqësuesit e Qeverisë të cilat përmbledhtazi konsistuan sa më poshtë vijon:

· Si detajohen fondet e kësaj kredia për sa i përket shtyllës së energjisë dhe ku ekzaktësisht do të përdoren ato? Si do të bëhet alokimi i forndeve? A ka Qeveria projekte të cilat do t’i financojë përmes këtyre parave, të cilat të përshtaten edhe me mjedisin etj., ose a ka  indikatore specifik për mënyrën e shpërndarjes?
· Pse e gjen Qeveria Shqiptare me vend të marri borxh në një situatë që të paktën nga pikëpamja financiare ka mundësi ta përballojë edhe vetë. Gjithashtu në kushtet kur aktualisht jemi me suficit buxhetor a bën sense të marrësh para plus kur nuk përdoren dot paratë që ke në Buxhetin e Shtetit? 
· Si ndikon kjo hua në borxhin publik duke qenë se aktualisht borxhi është rreth 54 % e PBB-si dhe a do të ruhet tendenca zbritëse e raportit borxh prodhim të brendshëm bruto pas përfshirjes edhe të kësaj huaje? 
· Në nivelin e borxhit 54% të PBB, a i zbatoni rekomandimet e Bankës Botërore dhe FMN-së për të kontabilizuar edhe detyrimet dhe vecanërisht për kontratat koncensionare? 

Përfaqësuesit e Qeverisë iu përgjigjën pyetjeve të anëtarëve të komisionit duke theksuar se:
Huaja jepet për atë çfarë quhet mbështetje buxhetore pra nuk jepet e kushtëzuar për përdorimin në një projekt apo në një zë të caktuar. Huaja shkon për të gjitha zërat e buxhetit sikur të ishte e ardhur normale që shteti Shqiptar merr nga çdo burim tjetër qoftë huamarrje apo qoftë nga taksat. Kredia është dhënë pikërisht sepse janë përmbushur më përpara një sërë detyrimesh në fusha të caktuara. Në faqen 4 të relacionit përmenden një sërë prej tyre.
Arsyet e marrjes borxh lidhet me menaxhimin normal të likuiditetit sepse asnjë shtet nuk do që të mbetet vetëm me përdorimin e të ardhurave të taksave të përditshme në shpenzimet që bën. Megjithatë ne jemi në një moment jashtëzakonisht shumë të mirë. Borxhi publik ka rënë nga 74%  në 54 % e PBB dhe synimi ynë është që patjetër të vazhdojë të ulet nën 50%, por kuptohet me një normë gjithnjë e më të reduktuar sepse nevoja për reduktimin e borxhit tashme është me e limituar dhe nuk kemi pse të mos injektojmë para dhe investime në ekonomi.
Për sa i përket shifrës së borxhit publik, theksohet se mënyra se si ai është matur është konstante. Një pjesë e detyrimeve apo kontratave koncensionare nuk përfshihen në llogaritjen e borxhit por kjo nuk është një veçori e shtetit shqiptar dhe metodologjia e përllogaritjes së borxhit publik ka mbetur konstante dhe fakti që jemi po me të njëjtën metodologji si kur borxhi ishte me 80% si kur është me 54% tregon që borxhi publik është reduktuar. 

Si FMN-ja ashtu edhe Banka Botërore shifrën tonë të borxhit publik e publikojnë në mënyrë të rregullt, pra ato nuk kanë asnjë lloj kundërshtimi me këtë përcaktim niveli (shifrën). Ne kemi një diskutim mbi mënyrën se si kontabilizohet por kjo nuk e ndryshon faktin që borxhi na është reduktuar.

Projektet konkrete ku do të alokohen pjesë të kësaj huaje padyshim që do të evidentohen nga ministrat e fushës në momentin e diskutimit të projektbuxhetit për vitin 2026.


IX. Përfundime

Për gjithë sa më lart evidentuam, duke vlerësuar se projektligji “Për ratifikimin e marrëveshjes së huas, ndërmjet Republikës së Shqipërisë dhe Bankës Ndërkombëtare për Rindërtim dhe Zhvillim, për financimin e programit “Aftësia ripërtëritëse dhe zhvillimi i gjelbër - hua e dytë për politikat e zhvillimit”, është në përputhje me Kushtetutën dhe legjislacionin në fuqi dhe kjo marrëvëshje huaje me votot e shumicës së anëtarë pjesëmarrës në mbledhje e miratuan atë në parim, nen për nen dhe në tërësi.

